En sort Chrysler Sebring og en rød Dodge Nitro firehjulstrækker er blevet stjålet fra en bilforhandler i Aars. Bilerne har en værdi af 1.000.000 kroner. Politiet har ingen spor i sagen

To dyre personbiler er blevet stjålet fra bilforhandler Ejner Hessel i Aars. Onsdag aften slap ukendte gerningsmænd af sted med to uindregistrerede biler, som har en samlet værdi af 1.000.000 kroner. Den ene bil er en sort Chrysler Sebring 2,0 med aluminiumsfælge. Bil nummer to er en rød Dodge Nitro SXT firehjulstrækker. Ved bilforhandleren blev der også stjålet et sæt hvide nummerplader: YS 22 894. Dodge firehjulstrækker brugt ved indbrudsforsøg En røde Dodge firehjulstrækker blev natten til torsdag set i Farsø, hvor ukendte gerningsmænd forsøgte at bryde ind i en villa. Øjenvidner nåede at se det første af nummerpladen, og alt tyder på, at der er tale om de stjålne nummerplader og firehjulstrækkeren fra bilforhandleren i Aars. Politiet vil gerne i kontakt med personer, der har set de to biler. Nordjyllands Politi i Løgstør kan kontaktes på 9666 1448.